**ODLAZAK MATURANATA U KAZALIŠTE**

Jednog sunčanog prosinačkog ponedjeljka, mi, maturanti naše škole, pošli smo na mali jednodnevni izlet u Dubrovnik. Povod tome bila je predstava *„Brat Magarac“* u dubrovačkom HNK-u, u izvedbi glumaca iz Mostara.

Polazak je bio oko 8, dakle u vrijeme prvog školskog sata, tako da nam nije teško palo. Nakon nekoliko sati 'drndanja' u autobusu, stigli smo u uvijek prekrasni Dubrovnik. Do predstave smo imali nekoliko slobodnih sati pa smo vrijeme gubili po Stradunu, kafićima i fast-foodovima, nemilosrdno se boreći protiv gladi i žeđi koje su nas napale za vrijeme vožnje.
U 15 smo se zaputili prema kazalištu, gdje je, nakon našeg dolaska, počela prije spomenuta predstava *„Brat Magarac“.* Tema predstave bio je život i djelovanje sv.Franje Asiškog. Za one koji nisu upoznati s likom i djelom ovoga katoličkog sveca: on je rođen u Asizu u Italiji. Početkom 12.st. kao mladić osjeti Božji poziv da obnovi jednu staru crkvu u svome mjestu. Doživi prosvjetljenje te sa svojim sljedbenicima počinje živjeti jednostavnim životom s malo ili nimalo materijalnih dobara njegujući siromaštvo kao blago i put do istinske sreće.
Predstava se bavila upravo time. Pratila je tijek njegovog djelovanja, a cjelokupna poruka djela bila je činjenica da, kako bi Mladen Grdović rekao: „Nije u šoldima sve“.
Glumci su s puno pjesme i plesa, dinamike i apstraktnih scencskih radnji te relativno malo dijaloga stvorili ugodnu i nadasve zanimljivu atmosferu. Predstava se sastojala od više epizoda, a svaka od njih uvela bi nešto novo i interesantno u radnju. Bilo je dosta moćnih i osjećajnih trenutaka, ali, kako to inače biva, nije falilo ni komičnih elemenata, bili oni namjerni ili izazvani neobičnim stilom glume.
Nakon sat i pol vremena predstave, 'opalili' smo grupnu fotografiju i skoro trčećim korakom zaputili se prema autobusu. Nakon još nekoliko sati pomalo iscrpljujućeg puta, svi smo bili u svojim domovima već prije 21.

Sve u svemu, odlazak na predstavu ispostavio se punim pogotkom. Izgubili smo dan škole, a usput smo i pogledali nekakav kazališni komad. Šalu na stranu, ovogodišnji maturanti toplo preporučuju svim generacijama da iskoriste ovakve prilike, jer neće požaliti.